钦定古今图书集成/明伦汇编/家范典/第017卷 > 《送郑叔车》张孟兼
## 钦定古今图书集成/明伦汇编/家范典/第017卷 > 《送郑叔车》张孟兼

郑子离襁褓，所怙惟乃父。父昔仕燕京，半世去乡土。
子家孝义门，十世同居聚。派衍白麟支，望出荥阳谱。
庭常无间言，礼或习邹鲁。鸡鸣起盥栉，合食闻钟鼓。
虽当丧乱后，遵训仍厥祖。我家故同邑，匪闻目亲睹。
况子吾素知，才华足多取。豁落义气俱，欬唾珠玑吐。
挥毫走蛟螭，作赋陵《鹦鹉》。昆弟既谓贤，亲邻亦称数。
“久欲寻父去，奈时方用武。消息十年无，道路满豺虎。
近传《燕蓟》平，不觉喜而舞。闻父已南还，恨不身插羽。
敛衣即登途，宵进江上橹。忘食并兼程，亦不避风雨。
逾旬及南京，适父病将愈。逆旅会面欢，胜渴饮酥乳。
比邻走翁妪，环视立如堵。我时往相见，政值日卓午。
挽之入客邸，共谈坐挥麈。问言念父情，情深话𫌨缕。
如子之所经，䟦涉甚辛苦。春泥膏土脉，停云黯天宇。
朝行履濡露，暮宿定林莽。我惟纯孝者，往往见前古。
名同金石坚，不与草木腐。事亲在娱乐，奚必养三釜。
羡子为此行，于世岂无补。闻者大惊奇，见者辄夸诩。
人生斯足荣，何用效题柱。是言良已解，口答头屡俯。
陋予亦胡为，问学本狂瞽。三年事占毕，竟日拘训诂。
环列纷𨙫难，类敌张劲弩。内顾实空乏，畏彼搜林斧。
幸哉缙绅交，脱略哙等伍。或时卧养痾，连月不出户。”
今日子来别，省墓亟东下。为言奉父命，明发河之浒。
此还暂当来，寤寐歌陟岵。闻之触乡思，嘅叹髀频拊。
吾翁发垂白，不得躬干蛊。便欲从子归，致身学稼圃。
敝庐南山中，风物诧韦杜。桃李自满蹊，去天才尺五。
但见桑麻荣，丰年多稌黍。昨宵梦先垄，松楸长栩栩。
强起诉此怀，唤仆买清酤。春风吹柳条，夜雨涨江浦。
劝子尽一觞，聊以写心腑。